Kawża C-37/08

RCI Europe

vs

Commissioners for Her Majesty’s Revenue and Customs

(talba għal deċiżjoni preliminari mressqa mill-VAT and Duties Tribunal, London)

“Sitt Direttiva tal-VAT — Post ta’ tassazzjoni — Provvista ta’ servizzi konnessi ma’ proprjetà immobbli — Servizzi li jikkonsistu fil-faċilitazzjoni tal-iskambju minn individwi li għandhom dritt ta’ użu fuq proprjetà immobbli li tintuża għall-vaganzi”

Konklużjonijiet tal-Avukat Ġenerali V. Trstenjak, ippreżentati fit-2 ta’ April 2009 I ‐ 7535

Sentenza tal-Qorti tal-Ġustizzja (L-Ewwel Awla) tat-3 ta’ Settembru 2009 I ‐ 7568

Sommarju tas-sentenza

Dispożizzjonijiet fiskali – Armonizzazzjoni tal-liġijiet – Taxxi fuq id-dħul mill-bejgħ – Sistema komuni ta’ taxxa fuq il-valur miżjud – Provvista ta’ servizzi – Determinazzjoni tal-post ta’ tassazzjoni – Provvista ta’ servizzi konnessi ma’ proprjetà immobbli

(Direttiva tal-Kunsill 77/388, Artikolu 9(2)(a))

L-Artikolu 9(2)(a) tas-Sitt Direttiva 77/388, fuq l-armonizzazzjoni tal-leġiżlazzjoni tal-Istati Membri dwar taxxi fuq id-dħul mill-bejgħ, għandu jiġi interpretat fis-sens li l-post fejn jiġu pprovduti servizzi minn assoċjazzjoni li l-attività tagħha tikkonsisti fl-organizzazzjoni tal-iskambju bejn il-membri tagħha tad-drittijiet tagħhom ta’ timeshare fuq akkomodazzjonijiet għal vaganzi, u li għalihom l-assoċjazzjoni tirċievi mingħand il-membri tagħha, ħlas ta’ reġistrazzjoni, abbonament annwali kif ukoll miżata ta’ skambju, huwa l-post fejn tinsab il-proprjetà immobbli li fuqha l-membru kkonċernat ikollu dritt ta’ timeshare.

Fill-fatt, huwa diffiċli li tiġi stabbilita r-relazzjoni bejn l-assoċjazzjoni li torganizza l-iskambju u l-membri tagħha mingħajr ma jittieħed inkunsiderazzjoni l-għan ta’ din ir-relazzjoni. Barra minn hekk, id-drittijiet ta’ timeshare jikkostitwixxu drittijiet fuq proprjetajiet immobbli, u t-trasferiment tagħhom inkambju għat-tgawdija ta’ drittijiet simili jikkostitwixxi tranżazzjoni konnessa ma’ proprjetajiet immobbli. L-individwu li jixtieq jagħmel skambju tad-dritt tiegħu ta’ timeshare ma’ dak ta’ ħaddieħor, jidħol f’kuntatt dirett mhux ma’ dan tal-aħħar iżda mal-assoċjazzjoni li hija inkarigata mill-organizzazzjoni tal-iskambju. Dak li jiddistingwi din is-sistema minn sempliċi kera fi kwalunkwe aġenzija tal-ivvjaġġar oħra huwa l-fatt li, fil-kuntest ta’ tali sistema, il-persuna kkonċernata ma tħallasx għall-provvista ta’ vaganza, iżda tħallas għas-servizz ipprovdut mill-imsemmija assoċjazzjoni li tiffaċilita l-iskambju tad-dritt li jkollu fir-rigward ta’ proprjetà immobbli partikolari. Minn dan isegwi li l-proprjetà immobbli li tkun konnessa mal-provvista ta’ servizzi tal-assoċjazzjoni hija l-proprjetà li jkollu dritt fuqha l-individwu li jkun irid jagħmel l-iskambju. Barra minn hekk, il-loġika li fuqha huma bbażati d-dispożizzjonijiet dwar il-post tal-provvista ta’ servizzi li jinsabu fl-Artikolu 9 tas-Sitt Direttiva teżiġi li, sa fejn ikun possibbli, il-prodotti u s-servizzi jiġu ntaxxati fil-post ta’ konsum. Issa, fil-kuntest tal-organizzazzjoni tal-iskambju ta’ drittijiet ta’ użu ta’ timeshare, fuq akkomodazzjonijiet għal vaganzi, il-post ta’ konsum tas-servizzi mhuwiex il-post fejn l-organizzazzjoni tal-iskambju stabbilixxiet in-negozju tagħha, iżda huwa l-post fejn tinsab il-proprjetà immobbli li fir-rigward tagħha jiġu skambjati d-drittijiet ta’ timeshare. Għal dak li jikkonċerna l-ħlas tar-reġistrazzjoni, tal-abbonament annwali, u tal-miżata ta’ skambju, din il-proprjetà immobbli hija dik li fir-rigward tagħha l-membru għandu drittijiet ta’ timeshare li huwa jrendi disponibbli fis-sistema ta’ skambju.

(ara l-punti 37-39, 41, 43 u d-dispożittiv)